# ដំណោះស្រាយវិវាទគ្រួសារ

រដ្ឋាភិបាលអូស្ត្រាលីផ្តល់មូលនិធិដល់សេវាកម្មដោះស្រាយវិវាទគ្រួសារដើម្បីជួយគ្រួសារអូស្ត្រាលីឱ្យពិភាក្សា និងយល់ព្រមលើការរៀបចំចាត់ចែងដែលបំពេញផលប្រយោជន៍ដ៏ល្អបំផុតសម្រាប់កូនៗ របស់ពួកគេដោយមិនចាំបាច់ទៅតុលាការ។

## តើការដោះស្រាយវិវាទគ្រួសារ (FDR) គឺជាអ្វី?

ការដោះស្រាយវិវាទគ្រួសារ (FDR) គឺជាប្រភេទនៃការសម្រុះសម្រួលដែលជួយឱ្យគ្រួសារដែលបែកគ្នា ឈានដល់កិច្ចព្រមព្រៀងផ្ទាល់ខ្លួនរបស់ពួកគេដោយមិនចាំបាច់ទៅតុលាការ។ FDR អាចជួយ មនុស្សឱ្យព្រមព្រៀងលើបញ្ហាជាច្រើនដែលទាក់ទងនឹងទ្រព្យសម្បត្តិ លុយកាក់ និងសំខាន់បំផុត គឺកូនៗរបស់ពួកគេ។

សេវាកម្ម FDR ត្រូវបានផ្តល់ដោយបុគ្គល និងអង្គការជាច្រើន ឧទាហរណ៍ មជ្ឈមណ្ឌល ទំនាក់ទំនងគ្រួសារ អង្គការសហគមន៍ គណៈកម្មការជំនួយផ្នែកច្បាប់ និងបុគ្គលនានា ដែលផ្តល់ជូនសេវាកម្ម FDR ឯកជន (បង់ប្រាក់)។ ប្រសិនបើអ្នកស្ថិតនៅក្នុងតំបន់ដាច់ស្រយាល ឬមិនអាចទៅដល់អ្នកផ្តល់សេវា អ្នកក៏អាចចូលប្រើសេវាកម្ម FDR តាមរយៈទូរសព្ទ ឬសន្និសីទវីដេអូផងដែរ។

មានតែអ្នកប្រកបវិជ្ជាជីវៈ FDR ដែលមានការទទួលស្គាល់ជាផ្លូវការប៉ុណ្ណោះត្រូវបាន អនុញ្ញាតឱ្យផ្តល់សេវាកម្ម FDR។ អ្នកអាចពិនិត្យមើល [បញ្ជីដំណោះស្រាយវិវាទគ្រួសារ](https://fdrr.ag.gov.au/) (<https://fdrr.ag.gov.au/>) ដើម្បីបញ្ជាក់ថាតើនរណាម្នាក់ជាអ្នកប្រកបវិជ្ជាជីវៈ FDR ដែលមានការទទួលស្គាល់ជាផ្លូវការឬអត់។

## តើ FDR ជាការចាំបាច់ទេ?

ឪពុកម្តាយដែលបែកគ្នាត្រូវបានច្បាប់តម្រូវឱ្យព្យាយាម FDR មុនពេលពួកគេអាច ដាក់ពាក្យទៅតុលាការច្បាប់គ្រួសារសម្រាប់ដីកាចិញ្ចឹមកូន លុះត្រាតែការលើកលែងមួយ ឬច្រើនដូចខាងក្រោមត្រូវបានអនុវត្ត៖

* អ្នកកំពុងធ្វើកិច្ចព្រមព្រៀងជាផ្លូវការតាមរយៈ 'ដីកាការយល់ព្រម'
* អំពើហិង្សាក្នុងគ្រួសារ ឬការរំលោភបំពានលើកុមារបានកើតឡើង
* អ្នកកំពុងឆ្លើយតបទៅនឹងពាក្យសុំទៅតុលាការ
* ការសម្រេចចិត្តចាំបាច់ត្រូវធ្វើជាបន្ទាន់
* មនុស្សម្នាក់មិនអាចចូលរួមក្នុង FDR បាន
* មនុស្សម្នាក់មិនបានអនុវត្តតាម ឬបានបង្ហាញការមិនគោរពយ៉ាងធ្ងន់ធ្ងរចំពោះដីកា របស់តុលាការដែលបានធ្វើឡើងក្នុងរយៈពេល 12 ខែចុងក្រោយនេះ។

សូម្បីតែមនុស្សដែលធ្លាប់ទៅតុលាការក៏អាចត្រូវព្យាយាម FDR បានដែរ ប្រសិនបើពួកគេត្រូវការដីកាតុលាការថ្មី ឬផ្លាស់ប្តូរដីកាបច្ចុប្បន្ន។

ប្រសិនបើមិនមានការលើកលែងទេ អ្នកនឹងត្រូវដាក់វិញ្ញាបនបត្រមួយពីអ្នកប្រកបវិជ្ជាជីវៈ FDR ដើម្បីឱ្យមានការកំណត់ពីបញ្ហាការចិញ្ចឹមកូនដែលកំណត់ដោយតុលាការច្បាប់គ្រួសារ។ វិញ្ញាបនបត្រអាចចេញបានតែដោយអ្នកប្រកបវិជ្ជាជីវៈ FDR ដែលបានទទួលស្គាល់ជាផ្លូវការ នៅក្រោមបទប្បញ្ញត្តិនៃច្បាប់គ្រួសារ (អ្នកប្រកបវិជ្ជាជីវៈក្នុងការដោះស្រាយវិវាទគ្រួសារ) ឆ្នាំ 2025 ប៉ុណ្ណោះ។

## តើអ្នកប្រកបវិជ្ជាជីវៈ FDR នឹងផ្តល់ព័ត៌មានអ្វីខ្លះដល់ខ្ញុំ?

មុនពេលអ្នកចាប់ផ្តើម FDR, អ្នកប្រកបវិជ្ជាជីវៈ FDR របស់អ្នកត្រូវតែប្រាប់អ្នកអំពីគុណវុឌ្ឍិរបស់ ពួកគេ ដំណើរការ FDR រួមទាំងការការពារអ្វីខ្លះដែលអនុវត្តចំពោះអ្វីៗដែលអ្នកនិយាយនៅក្នុង FDR តើវានឹងចំណាយអស់ប៉ុន្មាន និងព័ត៌មានលម្អិតអំពីរបៀបដែលអ្នកអាចធ្វើបណ្តឹងតវ៉ាអំពី សេវាកម្មនេះ។ ពួកគេក៏អាចប្រាប់អ្នកអំពីសេវាកម្មផ្សេងទៀតដែលអាចជួយអ្នកបានដែរ។ អ្នកប្រកបវិជ្ជាជីវៈ FDR ក៏ត្រូវតែផ្តល់ឱ្យអ្នកនូវព័ត៌មានអំពីការចូលរួម FDR មុនពេលដាក់ពាក្យទៅ តុលាការ របៀបទទួលបានវិញ្ញាបនបត្រផ្នែក 60I ហើយថាតុលាការអាចគិតពិចារណា វិញ្ញាបនបត្រនោះនៅពេលធ្វើសេចក្តីសម្រេចតម្រូវឱ្យបង់ការចំណាយប្រឆាំងនឹងមនុស្សម្នាក់។

ប្រសិនបើអ្នកកំពុងព្យាយាមដោះស្រាយការមិនយល់ស្របគ្នាអំពីកូនរបស់អ្នក អ្នកនឹងត្រូវ បានលើកទឹកចិត្តឱ្យធ្វើសកម្មភាពជាផលប្រយោជន៍ល្អបំផុតរបស់កូនរបស់អ្នក។

ប្រសិនបើអ្នកកំពុងព្យាយាមដោះស្រាយការមិនយល់ស្របអំពីហិរញ្ញវត្ថុ ឬទ្រព្យសម្បត្តិ អ្នកប្រកប វិជ្ជាជីវៈត្រូវតែផ្តល់ឱ្យអ្នកនូវព័ត៌មានអំពីកាតព្វកិច្ចរបស់អ្នកក្នុងការលាតត្រដាងព័ត៌មាន និងឯកសារហិរញ្ញវត្ថុដែលពាក់ព័ន្ធទាំងអស់ទៅគ្នាទៅវិញទៅមក ក៏ដូចជាទៅតុលាការ។

## តើអ្នកណាអាចទៅ FDR?

មនុស្សដែលមានការមិនយល់ស្របចាំបាច់ត្រូវចូលរួមក្នុងដំណើរការ FDR។ ប្រសិនបើវាសមស្រប អ្នកអាចនាំសមាជិកគ្រួសារ ឬអ្នកគាំទ្រម្នាក់មកជាមួយអ្នក រួមទាំងមេធាវីរបស់អ្នក។ ទោះជាយ៉ាងណាក៏ដោយ អ្នកប្រកបវិជ្ជាជីវៈ FDR ត្រូវតែយល់ព្រមឱ្យមនុស្សផ្សេងទៀតមកក្នុងវគ្គ FDR។ ប្រសិនបើអ្នកមានគម្រោងនាំអ្នកគាំទ្រ ឬមេធាវីមកជាមួយអ្នក អ្នកគួរតែពិភាក្សារឿងនេះ ជាមួយអ្នកប្រកបវិជ្ជាជីវៈ FDR ឱ្យបានឆាប់តាមដែលអាចធ្វើទៅបាន។

## តើកូនរបស់ខ្ញុំនឹងត្រូវបានរួមបញ្ចូលនៅក្នុង FDR ដែរឬទេ?

ទេ ប៉ុន្តែអាស្រ័យលើកាលៈទេសៈរបស់អ្នក និងកត្តាជាច្រើនដូចជាអាយុ និងភាពចាស់ទុំនៃ កូនរបស់អ្នក អ្នកប្រឹក្សាគ្រួសារ ឬអ្នកចិត្តសាស្រ្តកុមារអាចនិយាយជាមួយកូនរបស់អ្នកបាន។ នេះនឹងកើតឡើងដោយមានការយល់ព្រមពីឪពុកម្តាយប៉ុណ្ណោះ។

## តើមានអ្វីកើតឡើងនៅក្នុងអំឡុងពេល FDR?

មុនពេលការសម្រុះសម្រួលអាចចាប់ផ្តើម ការវាយតម្លៃនឹងត្រូវបានធ្វើឡើងដើម្បីមើលថាតើ FDR សមរម្យសម្រាប់ស្ថានភាពរបស់អ្នកដែរឬទេ។ អ្នកប្រកបវិជ្ជាជីវៈ FDR មិនលម្អៀង ហើយនឹង មិនកាន់ជើងភាគីណាទេ។ ពួកគេអាចជួយអ្នកក្នុងការស្វែងយល់ពីបញ្ហាគ្រួសារដែលមិនលំអៀង និងតាមវិធីវិជ្ជមាន។ មិនដូចការប្រឹក្សាទេ, FDR មិនផ្តោតលើផ្នែកអារម្មណ៍នៃទំនាក់ទំនងទេ។ វាផ្តោតលើការដោះស្រាយវិវាទជាក់លាក់។

អ្នកត្រូវបានលើកទឹកចិត្តឱ្យធ្វើការខិតខំប្រឹងប្រែងពិតប្រាកដដើម្បីព្យាយាមដោះស្រាយវិវាទដោយមានជំនួយពីអ្នកប្រកបវិជ្ជាជីវៈ FDR។

FDR អាចជួយអ្នកទាំងពីរក្នុងការពិភាក្សាអំពីបញ្ហានានា រកមើលជម្រើស និងរកវិធីដ៏ល្អ បំផុតដើម្បីឈានដល់កិច្ចព្រមព្រៀង។ ជាសំខាន់ អ្នកអាចប្រើ FDR ដើម្បីបង្កើតផែនការ ចិញ្ចឹមកូនដើម្បីកំណត់ការរៀបចំចាត់ចែងសម្រាប់កូនរបស់អ្នក។ អ្នកប្រកបវិជ្ជាជីវៈ FDR ក៏នឹងពិនិត្យមើលថាមនុស្សគ្រប់គ្នាយល់ពីអ្វីដែលបាននិយាយ និងយល់ព្រម។

## តើមានអ្វីកើតឡើងប្រសិនបើអ្នកមានអារម្មណ៍ថាមិនមានសុវត្ថិភាព?

វាជារឿងសំខាន់ដែលអ្នកមានអារម្មណ៍ថាមានសុវត្ថិភាព និងមានសុវត្ថិភាពនៅមុនពេល ក្នុងអំឡុងពេល និងក្រោយ FDR។ ប្រសិនបើអ្នកមានការព្រួយបារម្ភអំពីសុវត្ថិភាពរបស់អ្នក ឬសុវត្ថិភាពរបស់កូនអ្នក អ្នកគួរតែប្រាប់អ្នកប្រកបវិជ្ជាជីវៈ FDR របស់អ្នក ឬបុគ្គលិកនៅសេវាកម្ម FDR ឱ្យបានឆាប់តាមដែលអាចធ្វើទៅបាន។ នេះអាចមានន័យថា FDR បញ្ឈប់ ឬមិនដំណើរការ ទៅមុខទៀត។ ភាគីនានារបស់ FDR ប្រហែលជាមិនចាំបាច់នៅក្នុងបន្ទប់តែមួយទេ។

មិនមានលក្ខខណ្ឌតម្រូវឱ្យធ្វើ FDR ទេ ប្រសិនបើមានអំពើហិង្សាក្នុងគ្រួសារ ឬការរំលោភបំពានលើកុមារ។

## តើវានឹងត្រូវចំណាយប៉ុន្មាន?

FDR អាចលឿន និងថោកជាងការទៅតុលាការ ឬការបង់ថ្លៃសេវាផ្នែកច្បាប់។ សេវាកម្ម FDR អាចគិតថ្លៃឈ្នួលយោងទៅតាមកាលៈទេសៈផ្នែកហិរញ្ញវត្ថុរបស់អ្នក។ អ្នកគួរតែអនុញ្ញាតឱ្យសេវាកម្ម FDR ដឹងប្រសិនបើអ្នកមានប្រាក់ចំណូលទាប ឬជួបការលំបាកផ្នែកហិរញ្ញវត្ថុ។

## តើអ្វីដែលបាននិយាយនៅ FDR មានលក្ខណៈសម្ងាត់ហើយតើរឿងដែល បាននិយាយទាំងនោះអាចត្រូវបានប្រើនៅក្នុងតុលាការទេ?

រឿងភាគច្រើនដែលអ្នកនិយាយនៅក្នុង FDR គឺមានលក្ខណៈសម្ងាត់ដរាបណាអ្នកកំពុង និយាយជាមួយអ្នកប្រកបវិជ្ជាជីវៈ FDR ដែលមានការទទួលស្គាល់ជាផ្លូវការ។ ពេលខ្លះអ្នកប្រកប វិជ្ជាជីវៈ FDR អាចត្រូវបានតម្រូវដោយច្បាប់ដើម្បីបង្ហាញនូវអ្វី ដែលអ្នកបាននិយាយ ឧទាហរណ៍ ប្រសិនបើវាទាក់ទងនឹងការសង្ស័យថាមាន ការរំលោភបំពានលើកុមារ ឬដើម្បីការពារឧក្រិដ្ឋកម្ម ធ្ងន់ធ្ងរ ឬការគំរាមកំហែងដល់ជីវិត របស់នរណាម្នាក់។

មនុស្សដែលជាអ្នកប្រកបវិជ្ជាជីវៈ FDR មិនមានការទទួលស្គាល់ជាផ្លូវការ រួមទាំងមន្ត្រី ឬជំនួយ ការវាយតម្លៃតម្រូវការអតិថិជន មិនបានគ្របដណ្តប់ដោយការការពារភាពសម្ងាត់ទេ។ អ្នកគួរតែបញ្ជាក់ថាអ្នកប្រកបវិជ្ជាជីវៈ FDR របស់អ្នកគឺជាអ្នកប្រកបវិជ្ជាជីវៈដែលមាន ការទទួលស្គាល់ជាផ្លូវនៅមុនពេលអ្នកចាប់ផ្តើម FDR។ អ្នកអាចពិនិត្យមើលថាតើនរណាម្នាក់មាន ការទទួលស្គាល់ជាផ្លូវការនៅលើបញ្ជីដោះស្រាយវិវាទគ្រួសារដែរឬអត់។

អ្វីៗដែលអ្នកនិយាយនៅក្នុងអំឡុងពេល FDR មិនអាចត្រូវបានយកប្រើនៅក្នុងតុលាការ ឬនីតិវិធីណាមួយឡើយ លុះត្រាតែរឿងទាំងនោះទាក់ទងនឹងការរំលោភបំពានលើកុមារ។ នេះមានន័យថា ទោះបីជាអ្នកមិនអាចយល់ព្រមនៅក្នុង FDR ហើយអ្នកត្រូវទៅតុលាការក៏ដោយ ចៅក្រមនឹងមិនអាចប្រើអ្វីមួយដែលអ្នកនិយាយនៅក្នុងអំឡុងពេល FDR នៅពេលដែលពួកគេ កំពុងធ្វើការសម្រេចចិត្តនៅក្នុងតុលាការទេ លុះត្រាតែវាទាក់ទងនឹងការរំលោភបំពានលើកុមារ។

ប្រសិនបើអ្នកប្រកបវិជ្ជាជីវៈ FDR របស់អ្នកបញ្ជូនអ្នកបន្តទៅមនុស្សផ្សេងសម្រាប់សេវាកម្មវិជ្ជាជីវៈ អ្វីៗដែលអ្នកនិយាយទៅកាន់បុគ្គលនោះក៏ត្រូវបានការពារផងដែរ ហើយនឹងមិនអាចទទួលយក បាននៅក្នុងតុលាការទេ លុះត្រាតែវាទាក់ទងនឹងការរំលោភបំពាន លើកុមារ។

## តើមានអ្វីកើតឡើងចំពោះកិច្ចព្រមព្រៀងណាមួយដែលបានឈានដល់នៅ FDR?

ប្រសិនបើអ្នកឈានដល់កិច្ចព្រមព្រៀងលើការរៀបចំចាត់ចែងសម្រាប់កូនរបស់អ្នក នេះអាចត្រូវ បានកត់ត្រាជាផែនការចិញ្ចឹមកូន។ ផែនការចិញ្ចឹមកូនត្រូវតែជាលាយលក្ខណ៍អក្សរ បានចុះ កាលបរិច្ឆេទ និងបានចុះហត្ថលេខាដោយឪពុកម្តាយទាំងពីរ។ ផែនការចិញ្ចឹមកូនរបស់អ្នកអាច រួមបញ្ចូលយន្តការនានាដើម្បីផ្លាស់ប្តូរការរៀបចំចាត់ចែង និងដោះស្រាយការមិនយល់ស្របគ្នានានា។ ផែនការចិញ្ចឹមកូនអាចត្រូវបានចរចាឡើងវិញទៅតាមពេលវេលា ប្រសិនបើចាំបាច់។

សូមដឹងថាការផ្លាស់ប្តូរណាមួយចំពោះការរៀបចំចាត់ចែងនៅក្នុងការថែទាំសម្រាប់កូនរបស់អ្នក អាចប៉ះពាល់ដល់ប្រាក់ជំនួយឧបត្ថម្ភកូន ការគាំទ្រប្រាក់ចំណូល និងប្រាក់ជំនួយគ្រួសារ។ បទប្បញ្ញត្តិពិសេសអនុវត្តអំពីការរួមបញ្ចូលប្រាក់ជំនួយឧបត្ថម្ភកូន នៅក្នុងផែនការចិញ្ចឹមកូន របស់អ្នក។ ឧទាហរណ៍ ប្រសិនបើផែនការចិញ្ចឹមកូនរបស់អ្នកបញ្ជាក់ពីចំនួនទឹកប្រាក់សម្រាប់ ប្រាក់ជំនួយឧបត្ថម្ភកូន នោះទីភ្នាក់ងារគ្រប់គ្រង[*ប្រាក់ជំនួយឧបត្ថម្ភកូន*](https://www.servicesaustralia.gov.au/contact-child-support?context=64107) មិនអាចដាក់វា ឱ្យអនុវត្តបានទេ លុះត្រាតែវាក៏ជាកិច្ចព្រមព្រៀងគាំទ្រកូនដែលមានសុពលភាពផងដែរ ហើយអ្នក ឬឪពុកម្តាយផ្សេងទៀតស្នើសុំទីភ្នាក់ងារគ្រប់គ្រង[*ប្រាក់ជំនួយឧបត្ថម្ភកូន*](https://www.servicesaustralia.gov.au/contact-child-support?context=64107)ដើម្បីទទួលយកវា។

ប្រសិនបើអ្នកចង់ធ្វើកិច្ចព្រមព្រៀងផែនការចិញ្ចឹមកូនចុងក្រោយរបស់អ្នកអំពីការរៀបចំចាត់ចែងទ្រព្យសម្បត្តិ/ហិរញ្ញវត្ថុរបស់អ្នកដែលមានចំណងភ្ជាប់ស្របច្បាប់ អ្នកអាចដាក់ពាក្យទៅតុលាការ ដើម្បីឱ្យកិច្ចព្រមព្រៀងរបស់អ្នកបង្កើតជា ដីកាការយល់ព្រម។ អ្នកអាចធ្វើវាដោយខ្លួនឯង ឬស្នើសុំមេធាវីរបស់អ្នកឱ្យធ្វើវាសម្រាប់អ្នក។

## តើមានអ្វីកើតឡើងប្រសិនបើ FDR មិនដំណើរការ?

ទោះបីជាអ្នកមិនអាចឈានដល់កិច្ចព្រមព្រៀងក៏ដោយ, FDR អាចជួយអ្នក និងអតីតប្ដីប្រពន្ធ ឬដៃគូរបស់អ្នកធ្វើទំនាក់ទំនងបានកាន់តែប្រសើរ ឬដោះស្រាយបានបញ្ហាខ្លះនៃបញ្ហានានា របស់អ្នក។ ប្រសិនបើអ្នកព្យាយាម FDR ប៉ុន្តែនៅតែត្រូវទៅតុលាការសម្រាប់ដីកាចិញ្ចឹមកូន អ្នកនឹងត្រូវការវិញ្ញាបនបត្រពីអ្នកប្រកបវិជ្ជាជីវៈ FDR ដែលមានការទទួលស្គាល់ជាផ្លូវការ។

វិញ្ញាបនបត្រនេះនឹងនិយាយពីចំណុចមួយក្នុងចំណោមចំណុចដូចខាងក្រោម៖

* អ្នក និងភាគីផ្សេងទៀតបានចូលរួម ហើយបានធ្វើការខិតខំប្រឹងប្រែងពិតប្រាកដ ដើម្បីដោះស្រាយវិវាទនេះ
* អ្នក និងភាគីផ្សេងទៀតបានចូលរួម ប៉ុន្តែម្នាក់ ឬទាំងពីរនាក់មិនបានធ្វើការ ខិតខំប្រឹងប្រែងពិតប្រាកដទេ
* ភាគីផ្សេងទៀតមិនបានចូលរួម
* អ្នកប្រកបវិជ្ជាជីវៈ FDR បានសម្រេចចិត្តថាករណីរបស់អ្នកមិនសមស្របសម្រាប់ FDR ឬ
* អ្នកប្រកបវិជ្ជាជីវៈ FDR បានសម្រេចចិត្តថាវាមិនសមស្របក្នុងការបន្តជាផ្នែកតាម រយៈដំណើរការ FDR។

អ្នកក៏គួរតែដឹងថាប្រសិនបើអ្នកមិនចូលរួម FDR ឬខិតខំប្រឹងប្រែងពិតប្រាកដដើម្បីចូលរួមទេ តុលាការក៏អាចបញ្ជាឱ្យអ្នកបង់ថ្លៃចំណាយផ្លូវច្បាប់ទៅឱ្យភាគីម្ខាងទៀតផងដែរ។

## តើខ្ញុំទាក់ទងអ្នកប្រកបវិជ្ជាជីវៈ FDR ដែលមានការទទួលស្គាល់ជា ផ្លូវការដោយរបៀបណា?

សម្រាប់ព័ត៌មានបន្ថែមសូមហៅទូរសព្ទទៅ បណ្ដាញ ទូរសព្ទផ្ដល់ដំបូន្មានទំនាក់ទំនងគ្រួសារ តាមលេខ **1800 050 321** រវាងម៉ោង **8 ព្រឹក ដល់ម៉ោង 8 យប់ ពីថ្ងៃចន្ទ ដល់ថ្ងៃសុក្រ** និងពីម៉ោង **10 ព្រឹក ដល់ម៉ោង 4 រសៀល ថ្ងៃសៅរ៍** (លើកលែងតែថ្ងៃឈប់សម្រាកសាធារណៈ)។

ដើម្បីស្វែងរកសេវាកម្មដែលបានផ្តល់មូលនិធិដោយរដ្ឋាភិបាល អ្នកអាចចូលមើលទំនាក់ទំនង គ្រួសារតាមអនឡាញនៅតាមគេហទំព័រ [www.familyrelationships.gov.au](http://www.familyrelationships.gov.au)

អ្នកក៏អាចប្រើ[បញ្ជីដំណោះស្រាយវិវាទគ្រួសារ](https://fdrr.ag.gov.au/) (<https://fdrr.ag.gov.au/>) ដើម្បីស្វែងរកអ្នកប្រកប វិជ្ជាជីវៈ FDR ឯកជនផងដែរ។ អ្នកអាចប្រើប្រាស់ផែនទីដើម្បីស្វែងរកអ្នកប្រកបវិជ្ជាជីវៈ ដែលនៅជិតអ្នក។

សម្រាប់ព័ត៌មានបន្ថែមអំពីទីភ្នាក់ងារគ្រប់គ្រងប្រាក់ជំនួយឧបត្ថម្ភកូន សូមចូលមើលគេហទំព័រ <https://www.servicesaustralia.gov.au/>